LT Europos Sąjungos oficialusis leidinys L 396/38

KOMISIJOS REGLAMENTAS (EB) Nr. 2279/2004

2004 m. gruodžio 30 d.

iš dalies keičiantis Tarybos reglamentą (EB) Nr. 747/2001 dėl Bendrijos tarifinių kvotų ir referencinių kiekių tam tikriems žemės ūkio produktams, kurių kilmės šalis yra Vakarų Krantas ir Gazos Ruožas

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 2001 m. balandžio 9 d. Tarybos reglamentą (EB) Nr. 747/2001, numatantį Bendrijos tarifinių kvotų ir produktų, kuriems gali būti taikomi lengvatiniai muitai, referencinių kiekių valdymą remiantis susitarimais su tam tikromis Viduržemio jūros šalimis, bei panaikinantį Reglamentus (EB) Nr. 1981/94 ir (EB) Nr. 934/95 (1), ypač į jo 5 straipsnio 1 dalies b punktą,

kadangi:

(1) Taryba savo 2004 m. gruodžio 22 d. Sprendimu 2004/…/EB (2) sudarė Susitarimą pasikeičiant laiškais tarp Europos bendrijos ir Palestinos išsivadavimo organizacijos Vakarų Kranto ir Gazos Ruožo Palestinos savivaldos naudai dėl abipusių liberalizavimo priemonių bei EB ir Palestinos savivaldos laikinosios asociacijos sutarties Protokolų Nr. 1 ir Nr. 2 pakeitimo. Tas naujasis Susitarimas taikomas nuo 2005 m. sausio 1 d.

(2) Naujajame Protokole Nr. 1 dėl susitarimų, taikytinų žemės ūkio produktų, kurių kilmės šalis yra Vakarų Krantas ir Gazos Ruožas, importui į Bendriją (toliau – naujasis Protokolas Nr. 1), numatytos naujos tarifinės nuolaidos ir Reglamente (EB) Nr. 747/2001 numatytų nuolaidų, iš kurių kai kurios patenka į Bendrijos tarifines kvotas ir referencinius kiekius, pakeitimai.

(3) Kad tarifinės nuolaidos, numatytos Protokole Nr. 1, būtų įgyvendinamos, būtina iš dalies pakeisti Reglamentą (EB) Nr. 747/2001.

(4) Pirmais Susitarimo taikymo metais tarifinėms kvotoms ir referenciniams kiekiams apskaičiuoti, kai kvotos ar referecinio kiekio laikotarpis prasideda iki naujojo Susitarimo taikymo dienos, turi būti numatyta, kad tarifinės kvotos dydis ir referencinis kiekis būtų sumažinami proporcingai tai laikotarpio daliai, kuri jau praėjo iki tos datos.

(5) Siekiant palengvinti tam tikrų tarifinių kvotų ir referencinių kiekių, nurodytų Reglamente (EB) Nr. 747/2001, administravimą numatant priemones, nustatytas Reglamentu (EB) Nr. 747/2001, su pakeitimais, padarytais šiuo Reglamentu, turi būti atsižvelgta į kiekius, importuotus neviršijant tų kvotų ir referencinių kiekių.

(6) Pagal naująjį Protokolą Nr. 1 tam tikrų produktų tarifinių kvotų dydžiai turi būti didinami du kartus.

(7) Kadangi šio reglamento nuostatos turėtų būti taikomos nuo naujojo Susitarimo taikymo dienos, šis reglamentas turėtų įsigalioti kuo greičiau.

(8) Šiame reglamente numatytos priemonės atitinka Muitinės kodekso komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 747/2001 VIII priedas pakeičiamas šio reglamento priedu.

2 straipsnis

Taikant tarifines kvotas ir referencinius kiekius, nurodytus Reglamento (EB) Nr. 747/2001 su pakeitimais, padarytais šiuo Reglamentu, VIII priede, turi būti atsižvelgta į kiekius, kurie pagal Reglamentą (EB) Nr. 747/2001 buvo išleisti į laisvą apyvartą Bendrijoje neviršijant tarifinės kvotos, kurios numeris 09.1381 ir referencinių kiekių, kurių numeriai 18.0310, 18.0340 ir 18.0380, galiojusius laikotarpiu iki 2005 m. sausio 1 d.

3 straipsnis

Šis reglamentas įsigalioja jo paskelbimo Europos Sąjungos oficialiajame leidinyje dieną.

Jis taikomas nuo 2005 m. sausio 1 d.

Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2004 m. gruodžio 30 d. Komisijos vardu László KOVÁCS Komisijos narys

(1) OL L 109, 2001 4 19, p. 2. Reglamentas su paskutiniais pakeitimais, padarytais Komisijos reglamentu (EB) Nr. 2256/2004 (OL L 385, 2004 12 29, p. 24.).

(2) Not yet published in the Official Journal.